รอได้
รื่นวดี สุวรรณมงคล อธิบดีกรมบังคับคดี ลงทุนเดินทางไปพบผู้จัดการกองทุนเงินให้กู้ยืมเพื่อการศึกษา (กยศ.) ด้วยตัวเอง เพื่อรับมอบรายชื่อลูกหนี้ กยศ.ที่ถูกพิพากษาและเข้ากระบวนการบังคับคดีจำนวน 1,976 ราย
21 ม.ค. 2558

รื่นวดี สุวรรณมงคล อธิบดีกรมบังคับคดี ลงทุนเดินทางไปพบผู้จัดการกองทุนเงินให้กู้ยืมเพื่อการศึกษา (กยศ.) ด้วยตัวเอง เพื่อรับมอบรายชื่อลูกหนี้ กยศ.ที่ถูกพิพากษาและเข้ากระบวนการบังคับคดีจำนวน 1,976 ราย
นับเป็นลูกหนี้ที่กรมบังคับคดีเตรียมออกหนังสือเชิญมาไกล่เกลี่ยคดีเป็นชุดแรก โดยจะเริ่มไกล่เกลี่ยวันที่ 21-22 ก.พ.นี้ หลังกระบวนการล่าช้ามานาน สะสางงานค้างกันซะที ลูกหนี้กลุ่มนี้หากถูกขึ้นบัญชีดำท่าจะลำบากในอนาคต กรมบังคับคดีเลยอยากเร่งไกล่เกลี่ยหนี้ให้จบโดยเร็วเพื่อประโยชน์ต่อทุกฝ่าย
แต่งานนี้ที่ต้องไปรับด้วยตัวเอง เพราะเป็นเรื่องค้างคากันมานานก็ยังไม่ได้รับข้อมูลสรุปจาก กยศ.ซะที ไล่บี้ไปมาได้ความว่า เรื่องค้างมาจากต้นทางที่กรุงไทย ที่รับบทเป็นผู้ติดตามทวงหนี้ให้ กยศ.
ค้างมานานจนแม้แต่ปลัดคลัง รังสรรค์ ศรีวรศาสตร์ ในฐานะประธานบอร์ด กยศ. ยังเคยไล่บี้ให้กรุงไทยอัพเดทข้อมูลและวิเคราะห์จัดชั้นลูกหนี้ ให้สมกับค่าจ้างปีละกว่า 1,000 ล้านบาท จนทางแบงก์ออมสินได้ที ขอแบ่งเค้กเสนอตัวเข้ามาทำหน้าที่ติดตามทวงหนี้ด้วย
สุดท้าย กรมบังคับคดีก็ได้ข้อมูลลูกหนี้ชุดแรกที่พร้อมไกล่เกลี่ยมาในที่สุด แต่อธิบดีก็มีแอบแซวเล่นแบบขำๆ แต่จริงจังก่อนหน้านี้ว่า ยังไงก็ต้องได้ข้อมูลวันนี้
แต่ถ้ายังไม่เสร็จก็ไม่เป็นไร แถวสำนักงานใหญ่ กยศ. ย่านพระราม 9 มีตลาดร้านรวงเยอะ ไปช็อป ไปเดินเล่นขำๆ รอก่อนก็ได้